 NA CHARLES WASONGA WABUNGE na wafanyakazi wengine wa asasi ya Bunge bado wanalalamikia kucheleweshwa kwa mishahara yao hadi tarehe 7 kinyume na ilivyo ada. Baadhi yao waliozungumza na Taifa Leo na kuomba majina yao yasifichuliwe, walisema kuwa hali hiyo inawakosanisha na wadeni wao pamoja na wenye nyumba zao za makazi walizozikodi, yaani malandilodi. “Mshahara wangu wa mwezi jana (Mei) umechelewa kwani umetumwa kwa akaunti yangu leo tarehe saba. Nasikia kuwa wenzetu wengine, wakiwemo waheshimiwa wabunge walianza kupokea mishahara yao jana tarehe sita na hivyo kuashiria ni kubaya,” akasema mfanyakazi mmoja ambaye hulipwa na Tume ya Huduma za Bunge (PSC). Naye Mbunge mmoja wa chama cha United Democratic Alliance (UDA) akasema hivi: “Ndiyo siku hizi mishahara yetu huchelewa na hili limekuwa jambo la kawaida japo linasababisha usumbufu kwa baadhi yetu ambao tulichukua aina mbalimbali za mikopo,” Wafanyakazi wa asasi ya Bunge wanasema miezi ya kwanza ya serikali ya Kenya Kwanza mishahara yao imekuwa ikija tarehe moja au mbili ya mwezi unaofuata. “Hii ni tofauti na nyakati za utawala wa Rais mstaafu Uhuru Kenyatta ambapo tulikuwa tukipokea mishahara kuanzia tarehe 24 hadi 30. Malipo hayo hayakuwahi kutolewa mwezi uliofuatia,” akasema mfanyakazi huyo. Suala la kucheleweshwa kwa mishahara ya wabunge na wafanyakazi wa asasi hiyo lilichipuka Aprili 7, 2023, Kiongozi wa Wachache Opiyo Wandayi alipotoa taarifa akidai wabunge hawakuwa wamepokea mishahara yao kufikia wakati huo. “Kwa mara ya kwanza katika historia ya taifa hili hata wabunge hawajalipwa mishahara huku tukielekea katikati mwa mwezi,” Bw Wandayi akasema kwenye taarifa kwa vyombo vya habari. Aidha, Mbunge huyo wa Ugunja aliongeza mishahara ya wafanyakazi wengine wa umma pia ilicheleweshwa isipokea mishahara ya maafisa wa vitengo mbalimbali vya usalama. “Sasa wafanyakazi wa umma na wale wanaowategemea hawajui ni lini watapokea mishahara yao. Hali hii ilianza Desemba 2022,” Bw Wandayi akasema huku akiisuta serikali kwa kile alichodai ni usimamizi mbaya wa uchumi wa nchi. Hata hivyo, kiongozi wa wengi Kimani Ichung’wah alipuuzilia mbali madai ya Wandayi akidai hayana msingi wowote. “Ndugu yangu Wandayi anafahamu fika kwamba wabunge wamekwisha kupata mishahara yao akiwemo yeye, lakini sasa ameamua kuichafulia serikali jina kwa kutoa madai yasiyo na ukweli wowote,” Mbunge huyo wa Kikuyu akasema. Lakini mnamo Machi 28, 2023 Katibu katika Wizara ya Fedha Chris Kiptoo aliungama mbele ya wabunge kuwa serikali ilikuwa ikikabiliwa na changamoto ya upungufu wa mapato, hali ambayo alisema imechangia kucheleweshwa kwa pesa za mgao wa bajeti na hata mishahara ya watumishi wa umma. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  